*Sporočilo za javnost*

**Marko Krvina - OČI IN UŠESA BOGA**

**Ljubljana, 22. novembra 2012 - V Galeriji ACH družbe ACH, d. d. na Baragovi 5 v Ljubljani, bo v četrtek, 29. novembra 2012, ob 18. uri odprta dobrodelna razstava olj na platnu »Oči in ušesa Boga« priznanega slikarja Marka Krvine. Slikarja, ki že petnajst let ustvarja na Krasu in je že pustil svoj prepoznavni slikarski pečat predvsem z izjemnimi krajinskimi akvareli in olji, je tokrat navdahnil eden največjih slovenskih aktivistov in humanitarnih borcev, Tomo Križnar.**

Križnar je skupaj z režiserko Majo Weis namreč ustvaril pretresljiv istoimenski dokumentarec »Oči in ušesa Boga«, ki je pri Marku Krvini, kot je v svoji recenziji zapisala umetniška zgodovinarka Polona Škodič, sprožil »dramatični impulz«. Tako je nastal pretresljiv cikel olj, posvečen »od Boga in ljudi« pozabljenemu ljudstvu južnega Sudana, Darfurja, Modrega Nila. Cikel, skozi katerega je Krvina vdahnil dušo fotografskim impresijam Nub Toma Križnarja, ki so slikarju služile kot predloga za njegova olja. In tudi cikel, s katerim je Krvina, po Poloni Škodič, »kot subtilni opazovalec sveta doživeto oznanil in izrazil še veliko več«.

»Vsak ima pravico biti viden« je prav tako pomenljiv naslov predavanja Toma Križnarja v ljubljanskem Cankarjevem domu, ki bo v torek, 27. novembra, ob 19. uri, in ki bo hkrati svojevrsten uvod v razstavo Marka Krvine v Galeriji ACH le dva dni za tem. »Nikjer na planetu humanitarna kriza ni hujša kot na meji med tem, kar je ostalo od starega Sudana in novim Južnim Sudanom. Nikjer na Zemlji vladajoči diktatorski režim ni obtožen več zločinov proti človeštvu vključno z genocidom – in nikjer iztrebljeni staroselci niso ohranili bolj staroselskih, bolj starožitnih, bolj v simbiozi z naravo živečih kultur, kot na področjih med največjo puščavo Saharo in največjimi močvirji na svetu,« opozarja Tomo Križnar. Z njegovih poteh po tem delu sveta pa so nastale številne fotografije. Nekaterim izmed teh je, kot rečeno, Marko Krvina vdahnil življenje z mojstrskimi potezami čopiča na slikarskem platnu. Tako Nube zdaj postajajo vidne tudi skozi drugačen medij, še bolj sporočilen in še bolj izrazen, še bolj globok.

Razstava v Galeriji ACH, katere pokrovitelj je družba ACH, d. d., bo to »vidnost« premierno predstavila slovenski javnosti. Marko Krvina bo s ciklom »Oči in ušesa Boga« gostoval v tej galeriji do konca januarja 2013, po tem pa se odpravlja na svetovno turnejo, najprej na Dunaj, nato pa na sedež OZN v New York. Eno izmed olj na platnu s pomenljivo vsebino in nazivom »Družina« (100cm x 80cm) pa bo Krvina namenil dobrodelni prodaji. Izkupiček od prodaje bo v celoti podaril nubskim otrokom preko fundacije Toma Križnarja. Tudi sama razstava v Galeriji ACH bo imela dobrodelni namen, saj bo prav tako namenjena zbiranju prostovoljnih prispevkov za video nadzor dogajanj v Darfurju, Nuba in Modrem Nilu – vojnima conama med obema Sudanoma.